Veel artikleid: "Ehitusekspert: sambal logisevad veel mõned liistud" (EPL, 7.6.2010) ja  "FOTOD: Võidusambal logiseb veel kolm liistu" (Delfi, 7.6.2010; seal ka fotod). Delfi tekst on dramaatilisem (nagu ikka) , tehnikaülikooli ekspert prof. Karl Õiger, kes tõstukiga defektikohani kergitati ja seal n-ö olukorraga tutvus, ütles Delfi andmetel seejärel, et "põhimõtteliselt võib samba küljest veel liiste alla kukkuda. Liistud on kinnitatud kuidagimoodi ja temperatuuri kõikudes võivad need alla kukkuda küll". Vaoshoituma Päevalehe sõnul ütles Õiger aga, et "paaril nurgaliistul oli väga väike liikuvus, aga see ei ütle midagi. Kui tegu temperatuuripingetega, siis ongi väike liikuvus hea, mis annab  paisumisruumi. Imeväike liikuvus ei tähenda, et need liistud sellepärast alla peaks kukkuma". Nii et mine võta kinni, mida ta tegelikult ütles ja kuidas lugu nende liistudega tegelikult on. Defektne sammas jääb igatahes vähemalt nädalaks taraga piiratuks   ("Võidusammas jääb tara taha vähemalt nädalaks", EPL, 7.6.2010). Muide, tänase Eesti Päevalehe paberväljaande esiküljel seisab artikkel "Võidusammas muutus ohtlikuks ja isoleeriti aiaga" (EPL, 7.6.2010), mille väljatõstetud osaks on read:  " Sambalt kukkus alla suur klaasliist, põhjus teadmata. Kaitseministeerium inimesi samba ligidusse ei lase."